text: 75.000 har krydset den gamle Lillebæltsbro – til fods
  19 april 2017 kl. 15.27
  Bridgewalking over den gamle Lillebæltsbro er blevet en stor succes. Besøgstallene stiger år for år. 
  Da Mogens Rasmussen var på ferie i Australien fik han en god idé.
  - Det at man kunne gå på toppen af broen, det satte det hele i perspektiv, siger han til TV SYD.
  For på Sidney Harbour Bridge så han folk gå oven på broen. Og der fik han idéen til Bridge Walking på den gamle Lillebæltsbro.
  - Derfor var det sjovt at arbejde videre med det, tilføjer Mogens Rasmussen.
  På to år har over 75.000 besøgende gået over broen, en enorm succes, siger folkene bag Bridgewalking Lillebælt.
  - Vi har jo langt overgået det antal gæster, vi regnede med, siger Lone Skjoldaa, chef for Bridgewalking Lillebælt. I år 2017 regner de med at sende 50.000 gæster over bæltet, og det er faktisk 50 procent flere, end de havde regnet med.
  - Vi havde jo ikke forventet at der ville komme så mange, men vi har hele tiden tilpasset os, så vi kan klare det, siger Lone Skjoldaa.
  Idémanden bag Bridgewalking glæder sig over, at man nu kan gå på den gamle Lillebæltsbro.
  - Det er da storslået, der er en flot udsigt og det er en god oplevelse, siger Mogens Rasmussen.
  
  